**PREDKLADACIA SPRÁVA**

Ministerstvo životného prostredia Slovenskej republiky predkladá na rokovanie Legislatívnej rady vlády Slovenskej republiky „Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 330/2018 Z. z., ktorým sa ustanovuje výška sadzieb poplatkov za uloženie odpadov a podrobnosti súvisiace s prerozdeľovaním príjmov z poplatkov za uloženie odpadov“ (ďalej len „návrh nariadenia“).

Predložený návrh nariadenia má za cieľ zosúladiť znenie nariadenia vlády Slovenskej republiky č. 330/2018 Z. z., ktorým sa ustanovuje výška sadzieb poplatkov za uloženie odpadov a podrobnosti súvisiace s prerozdeľovaním príjmov z poplatkov za uloženie odpadov s aktuálnym znením zákona č.  329/2018 Z. z. o poplatkoch za uloženie odpadov a o zmene a doplnení zákona č. 587/2004 Z. z. o Environmentálnom fonde a o zmene a doplnení niektorých zákonov v znení neskorších predpisov (ďalej len „zákon č. 329/2018 Z. z“), keďže zákonom č. 111/2019 Z. z., ktorým sa mení a dopĺňa zákon č. 587/2004 Z. z. o Environmentálnom fonde a o zmene a doplnení niektorých zákonov v znení neskorších predpisov a ktorým sa mení zákon č. 329/2018 Z. z. o poplatkoch za uloženie odpadov a o zmene a doplnení zákona č. 587/2004 Z. z. o Environmentálnom fonde a o zmene a doplnení niektorých zákonov v znení neskorších predpisov došlo k zmene lehoty pre podanie žiadosti, ktorú podrobnejšie upravuje § 3 ods. 1 tohto nariadenia.

Zároveň sa upravuje príloha č. 5 nariadenia, ktorou sa ustanovuje úroveň vytriedenia komunálneho odpadu pre obce, a to v súvislosti s prijatím zákona č. 302/2019 Z. z. o zálohovaní jednorazových obalov na nápoje a o zmene a doplnení niektorých zákonov, ktorým sa zavádza zálohovanie jednorazových obalov na nápoje v Slovenskej republike s účinnosťou od 1. januára 2022.

Návrh nariadenia nepredpokladá vplyv na rozpočet verejnej správy, vplyv na podnikateľské prostredie, sociálne vplyvy, vplyvy na životné prostredie, na informatizáciu spoločnosti, ani na služby verejnej správy pre občana, manželstvo, rodičovstvo a rodinu.

Predkladaný návrh nariadenia nebude predmetom vnútrokomunitárneho pripomienkového konania.

Dátum účinnosti návrhu nariadenia je navrhnutý na 1. marec 2020, nakoľko sa v § 3 ods. 1 upravuje termín pre obec na doručenie žiadosti o poskytnutie nárokovateľného príspevku Environmentálnym fondom vyplývajúci zo zákona č. 329/2018 Z. z., a to na 31. marec.

Návrh nariadenia je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, medzinárodnými zmluvami a inými medzinárodnými dokumentami, ktorými je Slovenská republika viazaná a súčasne je v súlade s právom Európskej únie.